****

**Srednjoškolci poručili – „Bez plastike je varaždinsko groblje zelenije i bolje“!**

*Plakati na temu „Na groblje bez plastike“ bit će izloženi u Ulici Ivana Severa sve do 10. lipnja*

Groblja nisu imuna na problematiku otpada te se suočavaju s velikim količinama, posebice otpadnih lampaša. Na žalost, pitanje otpada na grobljima dolazi u fokus uglavnom jednom godišnje, i to oko blagdana Svih svetih. A aranžmani, ukrasi i lampioni ubrzo nakon upotrebe postaju otpad. U cilju upoznavanja javnosti s gorućim problemom otpadne plastike na grobljima, varaždinsko komunalno poduzeće Parkovi pokrenulo je kampanju pod nazivom „Na groblje bez plastike“, u sklopu projekta „Unapređenje sustava gospodarenja otpadom na Gradskom groblju u Varaždinu“. Radi se o pionirskom projektu i temi koja do sada nije imala značajnije mjesto u javnosti.

**U kampanju je uključeno 7 srednjih i 4 osnovne škole s područja Varaždina**, a cilj je uključiti mlade u stvaranje promotivnih materijala kojima će poručiti javnosti što sve može biti alternativa plastici te kako pokazati pijetet prema najmilijima bez stvaranja ogromnih količina otpada. Ideja je potaknuti mlade da razmišljaju o problemu, traže moguća rješenja i na kraju prenesu drugačiji način razmišljanja na svoju okolinu.

U prvoj fazi kampanje, učenici srednjih škola izrađivali su plakate koji se mogu vidjeti na **oglasnim city light panelima u Ulici Ivana Severa sve do 10. lipnja**. Sudjelovale su **Prva Gimnazija, Druga Gimnazija, Gospodarska škola, Srednja strukovna škola,** **Graditeljska, prirodoslovna i rudarska škola, Medicinska škola, te Strojarska i prometna škola.**

**Učenici i mentori, predstavnici Parkova i Grada Varaždina danas (10.04.) su se okupili na toj lokaciji kako bi predstavili prve rezultate ove kampanje.** Plakate je bodovala komisija na temelju vizualnog dojma, estetike, skladnosti boja, čitljivosti, vidljivosti, poruke, originalnosti, kreativnosti, relevantnosti za cilj i temu projekta, upotrebe moderne tehnologije i multidisciplinarnog pristupa.

**ČLANOVI KOMISIJE**

1**. univ. spec. oec Jelena Sekelj**, direktorica Parkova d.o.o.

**2. dipl. ing. Romana Brkić Knežević** , rukovoditeljica RJ Groblje, Parkovi d.o.o.

**3. prof. mentor Davor Petak**, likovni umjetnik i voditelj Županijskog vijeća za likovnu kulturu za Varaždinsku i Krapinsko – zagorsku županiju

**4. prof.dr.sc. Hrvoje Meaški**, dekan Geotehničkog fakulteta

**5. doc.dr.sc. Ivana Presečki**, Geotehnički fakultet, studij inženjerstvo okoliša

**6. mag. inf. Miroslav Marković**, zamjenik gradonačelnika grada Varaždina

Prema navedenim kriterijima komisija je **najviše bodova dodijelila Srednjoj strukovnoj školi**, **drugo mjesto osvojila je Medicinska škola**, a **treće Graditeljska, prirodoslovna i rudarska škola**. **Najbolje škole Parkovi će nagraditi informatičkom i multimedijalnom opremom, a svim učenicima koji su sudjelovali podijeljene su zahvalnice.**

Kampanja se u drugoj fazi nastavlja natjecanjem srednjih škola za najbolji informativni letak o važnosti smanjenja plastičnog otpada, koji će biti otisnut na poleđini računa Parkova d.o.o. za grobnu naknadu u nakladi od 18.500 primjeraka, s distribucijom u rujnu 2024. godine. U kampanju su uključene i osnovne škole koje rade na organizaciji kreativnih radionica na kojima djeca izrađuju crteže, reciklirane svijeće, aranžmane od umjetnog cvijeća, vaze te razne druge dekoracije i predmete koji se mogu postaviti na otvorenom prostoru (grobovima).

**Direktorica Parkova Jelena Sekelj** zahvalila je učenicima i mentorima na odazivu te istaknula kako je ova kampanja dio dosadašnjih aktivnosti usmjerenih prema unapređenju sustava gospodarenja otpadom na groblju koji Parkovi razvijaju u suradnji s **Geotehničkim fakultetom u Varaždinu**: *„Projekt* *Unapređenje sustava gospodarenja otpadom na Gradskom groblju u Varaždinu razvili smo u suradnji s varaždinskim GF-om te ga prijavili za sufinanciranje Fondu za zaštitu okoliša i energetsku učinkovitost. On uključuje nabavku novih spremnika i električnog vozila za prikupljanje otpada te edukativne aktivnosti. Cilj projekta je uspostaviti efikasni, održivi i ekonomski isplativi okvir za upravljanje otpadom na Gradskom groblju u te smanjiti količinu i povećati odvajanje otpada. Promjena navika ponašanja dugoročan je proces koji zahtijeva kontinuirani trud i suradnju svih generacija. Mladi imaju ključnu ulogu u tom procesu kroz edukaciju, aktivno sudjelovanje i korištenje inovativnih rješenja. Oni trebaju biti motivatori promjene razmišljanja u svojim obiteljima i lokalnoj zajednici.“*

Promjenom navika i razvojem održive prakse može se odati počast preminulima i istovremeno se brinuti o budućnosti našega planeta. Mladi su to poručili odraslima, istovremeno ih pozivajući da pogledaju plakate izložene u Ulici Ivana Severa koji se nalaze na lijevoj strani ulice u smjeru Drave. Plakati se mogu razgledati sve do 10. lipnja.

**Parkovi d.o.o.**

Hallerova aleja 8, Varaždin

Jelena Sekelj, univ.spec.oec.

direktorica

**Kontakt:**

Alenka Klaneček

Stručni suradnik za projekte i komunikaciju

E-mail: info@parkovi.eu

Tel. 042 332 760